אורי לוי (שחקן)

אורי לוי (30 באוקטובר 1931 – 6 במרץ 2025) היה שחקן תיאטרון וקולנוע, מדבב ומנהל תיאטרון ישראלי.

ביוגרפיה
לוי נולד בתל אביב וגדל בפתח תקווה. למד בבית הספר החקלאי מקוה ישראל. בגיל 16, הצטרף לארגון ההגנה. היה חבר בהכשרה בקבוצת כנרת, היאחזות בתל גזר וחבר קיבוץ יזרעאל.
תיאטרון
בשנת 1952 הצטרף לתיאטרון האהל, ובמשך שלוש שנים הופיע בתפקידים מרכזיים בהצגות: "אלדורדו", "תה וסימפתיה", "הם ידעו מה רצונם", "העיר הזאת", "סוף העולם", "הדגן הוא ירוק" ועוד.

ב-1955 הוזמן על ידי יוסף מילוא להצטרף כשחקן קבוע בתיאטרון הקאמרי. בין תפקידיו הבולטים: "מריוס", "כנרת כנרת", "אדם לכל עת", "קוריולנוס", "נפוליון - חי או מת!", "בשפל", "ירמה", "מלאך האבן", "מנהל הבית" ועוד.

ב-1960 הופיע בלונדון בתיאטרון "וורק שופ" בניהולה של ג'ון ליטלווד במחזהו של ויליאם סארויאן "סם הקופץ גבוה מכולם". הופיע בתיאטרון העממי (א. דשא-פשנל) במחזמר "הרוטשילדים" וכן בהצגות בתיאטרון הפרטי: "למה לא הלילה", "האדיוטית", "משפט מרי דוגן" ועוד.

בשנת 1985, הופיע לצד חנה מרון בהצגה "אח, הימים הטובים" מאת סמואל בקט בתיאטרון הקאמרי.

ב-1995 נבחר לתפקיד מנכ"ל תיאטרון גשר. בתקופת ניהולו הפך "פרויקט התיאטרון לעולים" לתיאטרון גשר, הגיע להישגים נכבדים ותפס מקום נכבד בשורה הראשונה של התיאטראות בארץ ומחוץ לה. לוי זכה בשם התיאטרון בתואר דוקטור לשם כבוד מאוניברסיטת בר-אילן והמרכז האקדמי רופין. בנוסף קיבל התיאטרון את אות ארגון ליונס על התרומה לפיתוח התיאטרון בישראל, ועל מפעל חיים בתחום קליטת אמנים ושחקנים עולים חדשים. הוא פרש מניהול תיאטרון זה באוקטובר 2007.

באוקטובר 2008 התמנה לחבר המועצה הישראלית לתרבות ואמנות ונבחר לשמש כיו"ר המדור לתיאטרון. בתפקידים אלה שימש עד אוקטובר 2014.

במרץ 2012 יצא לאור ספרו "תיאטרון בגוף ראשון", עדות אישית לסיפורו של התיאטרון העברי.

קולנוע
בשנת 1955 שיחק לוי בסרט הקולנוע "גבעה 24 אינה עונה", בתפקיד לקוח בבית הקפה בתקופת המנדט הבריטי.

בשנות ה-60 שיחק בסרטים: "אלדורדו" (1963), "הבו בנות לאילת" (1964), "דליה והמלחים" (1964), "המניע לרצח" (1966), "מוישה ונטילטור" (1966), "הוא הלך בשדות" (1967),  "כל ממזר מלך" (1968) ו"התרנגול" (1971).

ב-1972 שיחק לוי בתפקיד הראשי בסרטו של ברוך דינר - "הצד השני". ב-1975 שיחק בסרטו של מיכאל קאליק "שלושה ואחת". ב-1976 שיחק בסרט "מבצע יונתן"

בשנות ה-80 של המאה ה-20 דיבב את פייטרו רוסי (אבא של מרקו) בסדרה "הלב" ואת דוקטור ג'יימס שיגל ולורד ג'ראלדאן ב"מקרון 1". כמו כן שיחק בסרטים "רומן בהמשכים" (1985),  גילם את נציג האליאנס בסרט "ברלין ירושלים" (1989); וגילם את מפקד בית הסוהר בסרט "מאחורי הסורגים 2" (1992).

כמו כן השתתף בעשרות סרטים בין-לאומיים, בהם: "השליח לפקין", "לפני בוא החורף", "אישה ושמה גולדה", "מזימות בירושלים", "המתופפת הקטנה", "ירח 02", "אשנטי", "הבית ברחוב גריבלדי" ו"השגריר".

הוקרה
ב-2008 הוענק לו התואר יקיר העיר תל אביב-יפו.
חיים אישיים
לוי התגורר בתל אביב. משנת 1954 היה לוי נשוי לעיתונאית והתסריטאית טלילה לוי בן-זכאי עד למותה בשנת 2023. לזוג בת.

נפטר ב-6 במרץ 2025 בגיל 93, והובא למנוחות בקיבוץ עינת לצד אשתו. 

אחיו היה תת-אלוף אשר לוי.

ספרים
תיאטרון בגוף ראשון - סיפורו של התיאטרון העברי (2012)

קישורים חיצוניים



הערות שוליים

קטגוריה:אנשי היישוב ילידי הארץ
קטגוריה:שחקני תיאטרון ישראלים
קטגוריה:שחקני תיאטרון אהל
קטגוריה:שחקני קולנוע וטלוויזיה ישראלים
קטגוריה:מדבבים ישראלים
קטגוריה:חברי המועצה הישראלית לתרבות ואמנות
קטגוריה:מנכ"לי תיאטרון גשר
קטגוריה:לוחמי ההגנה
קטגוריה:פתח תקווה: אישים
קטגוריה:בוגרי בית הספר החקלאי מקוה ישראל
קטגוריה:יקירי תל אביב-יפו לשנת 2008
קטגוריה:ישראלים שנולדו ב-1931
קטגוריה:ישראלים שנפטרו ב-2025
קטגוריה:אישים הקבורים בעינת